Zuma ‘siek’, kan nie voor Zondo getuigOudpres. Jacob Zuma tydens sy eerste verskyning voor die Zondo-kommissie. (Foto:Karen Sandison/ANA) Net enkele ure nadat die Zondo-kommissie wat staatskaping ondersoek, bevestig het dat Jacob Zuma aanstaande week daar gaan getuig, is aangekondig dat die oudpresident nou te siek is om dit te doen. “Die kommissie is deur oudpres. JG Zuma se regspan ingelig dat hy siek is en nie die verhore, wat geskeduleer is vir 11 tot 15 November, kan bywoon nie,” het die kommissie Dinsdagmiddag in ŉ verklaring gesê. Die aard van sy siekte is nie bekend gemaak nie. “Datums vir verdere verhore sal mettertyd bekend gemaak word.” Zuma het in Julie vanjaar vir die eerste keer voor die kommissie getuig. Hy het hom destyds eers aan die ondersoek onttrek, voordat hy later weer ingestem het om in ŉ latere stadium sy getuienis voort te sit. Sy getuienis is gekenmerk deur geskille tussen sy regspan en die kommissie se getuienisleiers en selfs ŉ dreigement om die hof te nader rakende die beweerde onregverdige behandeling wat Zuma glo van die kommissie ontvang het.